Sisedisaini üldmulje on pisut raskevõitu, rõhutud on väärikusele ja staatusele. Viimistlusmaterjalid on korralikult valitud ning odavat plastikut selles autos ei kohta. Tundubki, et ainus mis eristab Discoveryt ühe vana Inglise lordi salongist, kus sigarit tõmmatakse ja konjakit juuakse, on tammeparketi puudumine. Samas vihjab see ilmselgelt auto sihtotstarbele -  liiklemiseks valdavalt asfaltteedel, sest nii esinduslikku sõitjateruumi tundub jalgadega muda toomine iseenesest juba olema ääretult häbiväärne. Seetõttu andku 4x4 sõbrad andeks, maastikul jäi käimata. Ainukesteks konarusteks millega proovisõidu vältele autol maadelda tuli, olid lumekühmud ning augud asfaldis. Esimesi oli seoses ilmaga palju, teisi on vähemalt pealinna teedes alati pidevalt külluses. Land Roveril nende läbimisel mingeid pingutusi teha polnud vaja, sõit oli sujuv - tänu suurtele ratastele pigem isegi  omajagu ujuv, sest kõrged rehvid toimivad samuti osana vedrustusest. Kui maastikule suurt asja pole võiks sõidu mugavuse suurendamiseks velgede diameetrit suurendada ning rehvide profiili vähemaks võtta.